**SLOVENSKO ZDRAVNIŠKO DRUŠTVO**

**DOMUS MEDICA**

**Dunajska cesta 162**

**1000 Ljubljana**

**VLADA RS SLOVENIJE**

**Kabinet predsednika Vlade Republike Slovenije**

Gregorčičeva ulica 20 - 25

1000 Ljubljana

ZADEVA: Poziv Vladi RS ob epidemiji COVID-19 za začasno imuniteto za kazenske in civilne tožbe

Spoštovani!

V petek, 16. oktobra, je potekala 157. letna skupščina Slovenskega zdravniškega društva, v okviru katere smo obravnavali »Vpliv COVID-19 na organizacijo zdravnikovega dela«. Prispevki zdravnikov s primarnega, sekundarnega in terciarnega nivoja so z raznih zornih kotov predstavili spremembe, ki jih je povzročilo obravnavanje vse večjega števila bolnikov s COVID -19. Zmanjkuje zdravnikov, zmanjkuje medicinskih sester, bojimo se, da bo ob tej dinamiki rasti epidemije premalo intenzivnih postelj z ustrezno izobraženimi timi.

Izkušnje iz sveta kažejo, da pride do večjih varnostnih tveganj, ko so kapacitete zdravstvenih sistemov presežene, kar se nam trenutno dogaja v Sloveniji. Zdravniki in naši sodelavci so preobremenjeni, pojavlja se izgorelost, upada motiviranost in kljub delovanju v dobri veri narašča verjetnost, da vseh bolnikov ne bo možno niti optimalno niti pravočasno oskrbeti.

Opravljanje zdravniškega poklica je poslanstvo in zdravniki se zavedamo svoje odgovornosti. Kljub temu pa moramo opozoriti, da bolezni še ne poznamo dovolj, učinkovitih zdravil in cepiv še nimamo, zdravstveni sistem je bil podhranjen že pred epidemijo, zato lahko v stiski ob omejenih resursih reagiramo zmotno.

Posredujemo sklep letne skupščine: »Pozivamo Vlado RS, da po zgledu iz tujine, podeli izvajalcem zdravstvenih storitev začasno imuniteto za kazenske in civilne tožbe, ki bi lahko sledile nepopolni oskrbi v času izrednih zdravstvenih razmer.«

Lepo pozdravljeni,

 Prof. dr. Radko Komadina, dr. med.

Predsednik Slovenskega zdravniškega društva

Ljubljana, 19. oktober 2020